חרף שלטי החוצות שצצו השבוע ברחבי הארץ, רק מיעוט תומך בחזרתו של אהוד ברק לפוליטיקה הישראלית - כך עולה ממדד השלום החודשי של אוניברסיטת תל אביב והמכון הישראלי לדמוקרטיה. רק 18.1% מהאוכלוסייה היהודית בישראל תומכים במהלך שכזה. לעומתם, 52.5% מהציבור הערבי תומך במהלך לעומת 28.6% המסתייגים ממנו.
רוב מובהק של הציבור הישראלי-יהודי מאמין כי אהוד ברק העביר על ראש ממשלה נתניהו ביקורת חריפה לא בשל דאגה כנה לביטחון ישראל, אלא מתוך אינטרס פוליטי לנגח את נתניהו - 68.2% מהם השיבו כך. גם בקרב הנסקרים הערבים יש רוב לתפיסה זו, אולם הוא פחות מובהק: 42% מאמינים כך, בעוד ש-26.8% דווקא מאמינים לברק.
מנתוני המדד עולה עוד כי רוב היהודים בישראל - 64.8% - מצדיקים את מעשיו של "החייל היורה" אלאור אזריה. יותר ממחצית היהודים אף תומכים ביוזמה להימנע משירות מילואים כל עוד משפטו של אזריה נמשך.
עוד עולה מהמדד כי בעוד ש-46.3% מהאוכלוסייה הערבית מאמינים כי משא ומתן בין ישראל לרשות הפלסטינית יוביל לשלום כבר בשנים הקרובות, רק 24.1% בלבד מהיהודים מחזיקים בדעה דומה. באופן דומה, כמעט 85% מהציבור הערבי בעד ניהול משא ומתן שכזה, לעומת 60.1% בלבד מהציבור היהודי.
בעוד ש-73.3% מהיהודים בישראל לא הביעו אמון בממשלה, באוכלוסייה הערבית הנתון המקביל הוא 46% בלבד, כש-36.8% מהאוכלוסייה הערבית העידה כי היא מחזיקה ב"הרבה מאוד אמון" כלפי הממשלה - זאת לעומת 4.3% בלבד מהאוכלוסייה היהודית המחזיקה בדעה זו. גם בנוגע לכנסת המגמה דומה: 71.5% מהציבור היהודי לא מאמין בה לעומת 49.4% מזה הערבי, ש-45.9% ממנו דווקא מאמין בה - לעומת 26% מזה היהודי בלבד.